I. Aquest Dictamen té per objecte el Projecte de decret pel qual es regula el procediment d'habilitació per a l'exercici de les professions previstes en la Llei 3/2008, de 23 d'abril, sobre l'exercici de les professions de l'esport.
El Projecte consta d'un preàmbul, deu articles, tres disposicions addicionals, una disposició transitòria, una disposició final i un annex.
En el preàmbul s'assenyala que el marc normatiu en el qual s'insereix la norma projectada és la Llei 3/2008, de 23 d'abril, de l'exercici de les professions de l'esport, que és la que habilita la intervenció reglamentària que es projecta.
També s'indica que les finalitats d'aquesta norma són, d'una banda, en desplegament de la disposició transitòria primera de la Llei, articular un procediment que permeti habilitar les persones que han estat treballant professionalment abans que la llei entri en vigor i que no tenen la titulació que ara requereix la llei per tal que puguin continuar exercint l'activitat professional; i, d'una altra, en desplegament dels apartats dos i quatre de la disposició transitòria tercera de la Llei, articular un procediment per a habilitar les persones que acreditin la formació d'acompanyant de turisme eqüestre de l'Escola de Capacitació Agrària Eqüestre de Catalunya.
Cal destacar que, en el preàmbul, es justifica que la disposició entrarà en vigor l'endemà de publicar-se al DOGC i que té una vigència limitada, ja que finalitzarà el 31 de desembre de 2010.
L'article 1 determina que l'objecte del Decret és regular el procediment d'habilitació per a l'exercici de les professions de l'esport.
L'article 2 indica que la finalitat del procediment és constatar que els qui sol·licitin l'habilitació estan capacitats i disposen d'experiència suficient per a continuar exercint les tasques professionals que ja desenvolupaven.
L'article 3 declara que el Decret s'aplica als animadors i monitors esportius professionals, als entrenadors professionals i als directors esportius, i també estableix d'una manera expressa que no és d'aplicació al professorat d'educació física.
L'article 4, sota el títol 'Persones destinatàries', estableix les condicions que s'han de complir per a ser habilitats, entre les quals destaca l'exigència d'una experiència laboral d'un mínim de set-centes hores treballades i d'una sol·licitud que adjunti la documentació acreditativa que figura en l'annex del Projecte.
L'article 5 concreta les funcions que en aquest procediment corresponen a la Secretaria General de l'Esport, mitjançant l'Àrea de Formació del Consell Català de l'Esport.
L'article 6 s'ocupa de les comissions avaluadores, i fa referència al nomenament, la composició, les atribucions, l'organització i els drets d'assistència.
L'article 7 reitera que l'habilitació té per objecte continuar treballant en la mateixa tasca professional que ja s'estava duent a terme abans de publicar-se la Llei i que s'habilita només per a aquella tasca que ja es desenvolupava, no per a cap altra.
L'article 8 estableix el deure d'inscriure's al Registre oficial de professionals de l'esport i que l'habilitació no comporta validar ni acreditar cap procés formatiu.
L'article 9 preveu la tramesa i conservació de la documentació de les comissions avaluadores.
L'article 10 fa referència a les reclamacions i els recursos que poden presentar les persones interessades contra els resultats de l'habilitació.
La disposició addicional primera s'ocupa de l'habilitació de les persones que disposin de la titulació d'acompanyant de turisme eqüestre de l'Escola de Capacitació Agrària Eqüestre.
La disposició addicional segona estableix que les habilitacions donades amb caràcter definitiu pel Consell Català de l'Esport d'acord amb el Decret 56/2003, de 20 de febrer, pel qual es regulen les activitats fisicoesportives en el medi natural, tenen els mateixos efectes que les habilitacions previstes en aquest Decret.
La disposició addicional tercera estableix que la validació d'aprenentatges adquirits que preveu la disposició transitòria tercera, apartat primer, de la Llei 3/2008, de 23 d'abril, de l'exercici de les professions de l'esport, es portarà a terme mitjançant els procediments específics que siguin convocades a tal efecte per l'òrgan competent.
La disposició transitòria s'ocupa de les comissions avaluadores i de l'actuació d'acord amb les instruccions del secretari o la secretària general de l'esport.
La disposició final estableix que el Decret entrarà en vigor l'endemà de publicar-se al Diari Oficial de la Generalitat de Catalunya i que serà vigent fins al 31 de desembre de 2010.
L'annex presenta, en primer lloc, una llista de les tasques que queden compreses dins l'activitat d'animador o monitor, d'entrenador professional i de director esportiu.
A continuació assenyala que l'experiència en aquestes tasques o funcions s'ha d'acreditar a través de la documentació justificativa, que es concreta distingint entre experiència laboral per compte d'altri i experiència laboral com a autònom.
El Decret que és objecte d'aquest Projecte desplega la Llei 3/2008, de 23 d'abril, de l'exercici de les professions de l'esport.
És doctrina reiterada d'aquesta Comissió que, en l'examen d'un projecte de disposició de caràcter general, l'abast d'actuació d'aquest òrgan consultiu comporta l'estudi de la competència de la Generalitat de Catalunya, l'habilitació legal per a dictar-la, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que cal evitar o sobre possibles millores que cal introduir en aquest projecte.
Atès el contingut del Projecte sobre el qual es dictamina, que ha estat descrit en el fonament jurídic primer, el títol competencial que fonamenta aquesta disposició normativa és l'article 134.1 de l'Estatut d'autonomia de Catalunya, segons el qual correspon a la Generalitat la competència exclusiva en matèria d'esport, i l'article 125.4 del mateix Estatut, on s'estableix que, en respectar les normes generals sobre titulacions acadèmiques i professionals i el que disposen els articles 136 i 139 de la Constitució, correspon a la Generalitat la competència exclusiva sobre l'exercici de les professions titulades.
En desplegament d'aquestes competències estatutàries, la Generalitat de Catalunya aprovà la Llei 3/2008, de 23 d'abril, de l'exercici de les professions de l'esport.
En relació amb aquesta llei cal destacar que la Comissió Bilateral Generalitat-Estat en la Subcomissió de Seguiment Normatiu, Prevenció i Solució de Conflictes, conforme a allò establert en l'article 33 de la Llei orgànica del Tribunal Constitucional, obrí negociacions per a resoldre les discrepàncies competencials suscitades en relació amb els articles 1.3, 4, 5, 6 i les disposicions transitòries tercera i cinquena.
S'arribà a un acord sobre la interpretació de determinats preceptes i sobre la promoció de la modificació del text de la Llei en relació amb qüestions que no afecten el contingut de l'articulat d'aquest Projecte, que es fa en desplegament de la disposició transitòria primera i dels apartats dos i quatre de la disposició transitòria tercera de la Llei, que no foren objecte de discrepàncies competencials entre l'Estat i la Generalitat.
El Govern compta amb habilitació suficient per a aprovar el Decret pel qual es regula el procediment d'habilitació per a l'exercici de les professions previstes a la Llei 3/2008, de 23 d'abril, sobre l'exercici de les professions de l'esport.
En aquest cas, la disposició transitòria primera de la Llei 3/2008 estableix que s'han de fixar per reglament les condicions per a habilitar les persones sense la titulació requerida per la llei.
En l'apartat quatre de la disposició transitòria tercera, també es remet al reglament l'establiment de les condicions i el procediment d'habilitació de les persones que acreditin la formació d'acompanyant de turisme eqüestre.
A més, la disposició final segona de la mateixa llei estableix una habilitació reglamentària general en la qual es faculta el Govern, a proposta del departament competent en matèria d'esport, per a dictar les disposicions reglamentàries que calguin per a desplegar i executar la llei.
V. L'expedient està integrat pels documents i les actuacions que s'anoten en els antecedents d'aquest Dictamen.
L'elaboració de la disposició ha estat iniciada al Consell Català de l'Esport, organisme autònom de caràcter administratiu adscrit al Departament de la Vicepresidència.
El Projecte, en compliment del que preveuen respectivament els articles 4.2.b) i 6.b) del Decret 35/2001, de 23 de gener, sobre els òrgans rectors i el funcionament del Consell Català de l'Esport, fou informat favorablement pel Comitè Executiu del Consell Català de l'Esport en la reunió de 14 d'octubre de 2008 i per la Comissió Directiva del Consell esmentat, en la sessió de 21 d'octubre de 2008.
En l'acta de la Comissió Directiva consta que s'ha de prestar una particular atenció als problemes que pot plantejar establir l'edat mínima als 16 anys i als instruments per a acreditar d'una manera fefaent l'experiència del sol·licitant de l'habilitació.
La memòria que exigeix l'article 63 de la Llei 13/1989 inclou les referències al marc normatiu, la justificació de la norma, l'estructura, el procés d'elaboració, la taula de vigències i un estudi econòmic.
En relació amb la memòria, aquesta Comissió ha de fer dues observacions.
La primera, per a deixar constància que l'estudi econòmic es limita a analitzar les despeses que implicaria implementar el Projecte, sense fer referència als beneficis.
En conseqüència, no s'adapta totalment a l'estructura de l'informe econòmic en termes cost-benefici a què fa referència la Llei 13/1989.
La segona, per a assenyalar que, segons les dades de l'expedient, la memòria és de data posterior a la de la celebració de la informació pública i de l'audiència dels interessats.
Sobre aquest punt, aquesta Comissió ha insistit reiteradament sobre la necessitat que la memòria, i la totalitat dels documents que la llei estableix que l'han d'acompanyar, han de constar en l'expedient en el moment d'efectuar-se els tràmits de participació, atesa la funció que compleix com a element necessari perquè en aquestes actuacions les persones i les entitats interessades puguin presentar les al·legacions que considerin necessàries amb coneixement de causa suficient (dictàmens 49/08, 67/08, 147/08 i 282/08).
El text del Projecte ha estat sotmès als tràmits d'informació pública i d'audiència de les entitats representatives del sector indicades en l'antecedent quatre d'aquest Dictamen.
En la informació pública presentà al·legacions l'associació empresarial «H. i T. del B.», en les quals sol·licitava que s'habilitessin automàticament totes les persones que ja es trobaven a l'empara del Decret 56/2003, pel qual es regulen les activitats fisicoesportives en el medi natural, tant els qui tenen una habilitació definitiva, com els qui la tenen o la tenien provisional.
També al·leguen que, en aplicar els criteris de simplificació que es desprenen del Decret 106/2008, únicament els habilitats provisionals haurien de presentar una sol·licitud i adjuntar la còpia de l'habilitació atorgada pel Consell Català de l'Esport a fi de ser habilitats definitivament.
Aquestes al·legacions són valorades, com es constata en l'Informe jurídic de l'Assessoria Jurídica del Departament, i, en part, són incorporades a la disposició addicional segona del Projecte sobre el qual es dictamina.
En el tràmit d'audiència, el Consell Català de l'Esport es dirigí a les entitats representatives del sector, el Col·legi de Llicenciats en Educació Física i Ciències de l'Activitat de l'Esport de Catalunya (COPLEFC) i la Unió de Federacions Esportives de Catalunya (UFEC).
En l'expedient no consta que aquestes hagin presentat al·legacions.
Ha estat emès l'Informe corresponent de l'Institut Català de les Dones.
En l'Informe fa una anàlisi terminològica del text i suggereix substituir termes per a evitar l'ús androcèntric i sexista del llenguatge.
També fa una recomanació perquè les comissions avaluadores es nomenin atenent criteris de participació paritària d'homes i dones a l'hora d'establir-ne la composició.
Les recomanacions de caràcter terminològic són incorporades al text del Projecte; la que afecta la composició de les comissions és valorada, però no s'accepta, en argumentar que són criteris tècnics i de representació institucional els que en determinen la composició d'acord amb la Llei.
S'ha de deixar constància que, a iniciativa del Departament de Salut, s'inclogué, entre les condicions o els requisits per a ser habilitat, tenir competències d'assistència sanitària immediata, referides a la reanimació cardiopulmonar; malgrat que només consti en l'expedient la valoració de les observacions, també cal ressaltar la incidència del Gabinet Jurídic de la Generalitat de Catalunya en relació amb qüestions de tècnica legislativa i a favor d'establir un termini de caducitat del procediment d'habilitació, observacions que no són acceptades; i, finalment, cal destacar les nombroses observacions fetes pel director de l'Oficina de Govern, que són, en gran part, incorporades al text de la norma objecte del Projecte.
Encara que no consta en l'expedient un informe d'avaluació de l'impacte regulatori d'aquest Decret, aquesta Comissió Jurídica Assessora considera que l'informe elaborat per la Direcció de Qualitat Normativa en relació amb el Projecte de decret pel qual es regula el Registre oficial de professionals de l'esport a Catalunya ja identificava i valorava una part de les càrregues administratives que afecten l'obtenció de l'habilitació; les derivades d'inscriure's en el Registre.
En conseqüència, una còpia d'aquest Informe s'hauria d'incorporar a l'expedient del present Projecte de decret.
Es troba incorporat a l'expedient l'informe favorable de l'Assessoria Jurídica del Departament de la Vicepresidència, que conté una anàlisi de la tramitació i del contingut del Projecte.
Finalment, com és legalment preceptiu, la tramitació del Projecte es clou amb l'examen pel Consell Tècnic de la Generalitat, en què el secretari general del Departament de la Vicepresidència informà sobre el Projecte en la sessió de 20 de gener de 2009, prèviament a la sol·licitud de dictamen d'aquest alt òrgan consultiu.
En relació amb el contingut del Projecte de decret, aquesta Comissió Jurídica considera que en termes generals s'ajusta a les prescripcions de la llei que desplega.
La Llei 3/2008, particularment en la disposició transitòria primera i en els apartats segon i quart de la disposició transitòria tercera, és la que preveu les situacions transitòries d'aquells que han exercit les professions amb anterioritat a l'entrada en vigor, i possibilita l'habilitació per a continuar desenvolupant-les sense estar en possessió dels títols requerits.
A això cal afegir que la norma que es projecta respecta les predeterminacions materials que la llei estableix a fi de fixar per via reglamentària les condicions del procediment d'habilitació: l'acreditació de l'exercici professional ha de fer-se d'una manera fefaent (disposició transitòria primera), la creació d'una comissió tècnica amb participació dels departaments competents en la matèria i dels agents socials directament implicats (apartat quart de la disposició transitòria tercera) i l'obligació que tenen els habilitats d'inscriure's al Registre oficial de professionals de l'esport de Catalunya.
En conseqüència, aquesta Comissió no formula cap objecció de legalitat al contingut del Projecte de decret sotmès a consulta.
Sens perjudici d'aquesta valoració positiva de legalitat, han de fer-se les observacions següents, amb la finalitat de millorar la vinculació a la legalitat i, particularment en aquest cas, la sistematicitat, la redacció i la qualitat tècnica del Projecte, ateses les reiteracions, la falta de claredat i la difícil comprensió d'alguns dels preceptes de la norma que es projecta.
El títol de la versió del Projecte que se sotmet a dictamen no coincideix amb el que té el Projecte des de la primera versió i que es manté fins i tot en el tràmit d'informe pel Consell Tècnic de la Generalitat de Catalunya.
En relació amb aquest canvi en el títol, que consisteix a suprimir la referència a 'sense disposar de la titulació requerida a la llei', no consta en l'expedient cap al·legació ni referència que permeti justificar-lo.
Per això, i per a evitar que el canvi de nom respongui a un error material, es fa aquesta observació.
També en relació amb el títol, cal valorar d'incloure-hi el període de vigència.
És una qüestió de bona tècnica legislativa que, en els supòsits de disposicions de caràcter temporal, com succeeix en aquest Projecte 'el qual té una vigència fins al 31 de desembre de 2010', es faci constar en el títol el període de vigència.
En relació amb la part expositiva del Decret, aquesta Comissió ha de fer, amb la finalitat d'aportar elements que afavoreixin la comprensió del text i la interpretació, els suggeriments següents: a) la inclusió d'una referència a les habilitacions atorgades pel Consell Català de l'Esport en l'àmbit de les activitats fisicoesportives en el medi natural, d'acord amb el Decret 56/2003, que es troben recollides en la disposició addicional i a les quals s'atribueixen els mateixos efectes que les habilitacions regulades en l'articulat del Projecte; b) atès que és una norma de caràcter temporal, seria oportú indicar en la part expositiva les raons que justifiquen la temporalitat i el període concret de vigència que s'adopta; c) també s'hauria d'incorporar al preàmbul la motivació dels requisits adoptats, en particular el que fa referència a fixar l'experiència laboral que s'ha d'acreditar, ja sigui com a treballador autònom o per compte d'altri, amb un mínim de set-centes hores treballades.
3) Article 1: Aquest article està dedicat a l'objecte del Decret.
Per a millorar la sistematicitat i evitar les reiteracions, es proposa incloure en l'article 1, que mantindria el títol 'Objecte', el contingut següent dels articles 1 i 3, amb una redacció com la que es presenta a continuació: 'L'objecte del present Decret és regular el procediment d'habilitació per a l'exercici de les professions d'animador o animadora o monitor o monitora esportiu professional, entrenador o entrenadora professional i director o directora esportiu, de conformitat amb la Llei 3/2008, de 23 d'abril, de l'exercici de les professions de l'esport.'
D'altra banda, atès que l'objecte del Projecte és en gran mesura l'establiment d'un procediment, cal que l'Administració valori la conveniència d'incloure'n en la regulació aspectes com ara el termini màxim de resolució i notificació d'aquest, així com la previsió del règim aplicable a aquells procediments que, tot i iniciats, no s'hagin resolt i notificat en el període de vigència establert en la disposició final del Projecte.
Tot i que no sigui imprescindible, atès que ja ha estat fixat en l'àmbit d'aplicació del procediment d'habilitació, es pot afegir com a nou apartat l'incís següent: 'Aquest Decret no és d'aplicació a l'àmbit de la professió del professorat d'educació física'.
Una exclusió que queda plenament justificada en l'expedient i que es dedueix literalment de l'article 3.2 de la Llei 3/2008, el qual estableix que, per a exercir com a professor o professora d'educació física en el marc del sistema educatiu 'que és com es concep funcionalment la professió del professorat d'educació física', és necessari acreditar la titulació exigida per la legislació educativa, que està constituïda bàsicament per la Llei orgànica 2/2006, de 31 de maig, d'educació.
El contingut d'aquest article coincideix substantivament amb el que estableixen el paràgraf primer de l'article 4 i l'apartat 1 de l'article 7.
Els matisos que aporten les tres referències podrien incloure's en una formulació com la de l'actual article 2, en la qual, sota el títol 'Finalitat del procediment d'habilitació', se substituís la redacció que té l'última coma ('a fi que puguin continuar exercint i desenvolupant les seves funcions professionals') per 'a fi que puguin continuar exercint i desenvolupant les mateixes tasques professionals que ja estaven duent a terme abans de l'entrada en vigor de la citada llei'.
En aquesta redacció quedaria més palesa la voluntat de la Llei, en el sentit que puguin obtenir l'habilitació tant aquells que treballaven en el moment de l'entrada en vigor de la Llei com aquells que ho haguessin fet amb anterioritat.
5) Suprimir el primer paràgraf de l'article 4 i el primer apartat de l'article 7.
Amb el títol 'Persones destinatàries' es regula qui pot sol·licitar l'habilitació, les condicions que han de complir-se per a ésser habilitat i la presentació de la sol·licitud.
Aquest precepte mereix dues consideracions: a) una, en relació amb la denominació i sistemàtica del precepte; i b) l'altra, en relació amb els requisits que s'estableixen per a obtenir l'habilitació.
a) El contingut de l'article s'adaptaria millor a un títol com 'Sol·licitud d'habilitació per a l'exercici professional'.
Aquest article s'estructuraria en un apartat primer, en què s'indicaria: 'Els interessats a obtenir l'habilitació per a l'exercici professional d'animador o monitor esportiu professional, entrenador professional o director esportiu que no tinguin la titulació legalment exigida hauran de presentar una sol·licitud davant el Consell Català de l'Esport, d'acord amb el model normalitzat que es detallarà a la convocatòria corresponent i que apareixerà a la pàgina web corporativa de la Generalitat.'
A continuació hi figuraria un apartat segon dedicat a les condicions que han de complir-se per a ser habilitat.
En aquest apartat s'inclouria el contingut de l'actual paràgraf segon de l'article 4, i se suprimiria, si s'accepta la recomanació d'aquesta Comissió Jurídica Assessora que es farà posteriorment, la referència a l'edat de 16 anys.
Finalment, un apartat tercer s'ocuparia de la documentació que cal presentar amb la sol·licitud, en què s'indicaria que a la sol·licitud s'ha d'adjuntar la documentació que figura en l'annex i el document d'acreditació de les competències sanitàries, en els termes que estableix l'últim paràgraf de l'article 4 del Projecte.
Podria valorar-se incloure en un nou apartat, en els termes previstos en l'article 71 de la Llei estatal 30/1992, en què es digués 'si la sol·licitud d'habilitació o la documentació aportada no reuneix els requisits exigits, s'ha de requerir l'interessat perquè, en el termini de deu dies, esmeni la falta o aporti els documents preceptius, amb indicació que, si no ho fa, es considera que desisteix de la petició'.
b) En relació amb el contingut, i en particular amb les condicions que han d'acreditar-se fefaentment, segons la Llei 3/2008 per a obtenir l'habilitació professional, aquesta Comissió Jurídica Assessora ha de fer dues consideracions.
La primera, per tal que es reconsideri l'oportunitat d'incloure en el Projecte la referència al fet d'haver complert els 16 anys, en la mesura que la capacitat contractual en l'àmbit del treball per compte aliè i dependent o en l'àmbit dels treballadors autònoms està regulada per l'Estatut dels treballadors, l'Estatut del treball autònom i el Codi civil.
A més, excloure'n la referència no impedeix que s'acompleixin les finalitats que es pretenen amb la inclusió: que puguin aportar-se al còmput les hores legalment realitzades abans de complir els 18 anys i que el menor que acompleix els requisits que estableixin les lleis per a ser treballador per compte aliè o autònom, i acrediti l'experiència de set-centes hores, pugui ser habilitat professionalment.
La segona observació és per a requerir que es manifesti públicament 'en aquest moment seria oportú incorporar-ho al preàmbul de la norma projectada' la motivació o justificació de l'opció d'haver desenvolupat l'activitat professional amb un mínim de set-centes hores treballades.
En l'expedient, l'única referència que es troba a aquesta qüestió està en l'informe de l'Assessoria Jurídica del Departament de la Vicepresidència, que dóna un abast difícilment admissible a la potestat reglamentària, ja que es limita a afirmar literalment 'quant al requisit d'un mínim de set-centes hores, considerem que forma part de la potestat reglamentària atorgada per la mateixa Llei 3/2008 per a la seva determinació'.
Sense discutir la legitimitat de l'opció adoptada, aquesta Comissió Jurídica Assessora recorda que l'Administració ha de justificar públicament, per evitar qualsevol suspicàcia que pogués titllar d'arbitrària aquesta opció, la raonabilitat del període de temps de l'experiència professional exigida, i ha de motivar, també, l'adequació del còmput per hores en les modalitats contractuals d'aquestes activitats professionals i la congruència d'exigir el mateix període de temps d'experiència a totes les professions que es poden habilitar.
7) Article 5: El títol d'aquest article, 'Òrgans', no es correspon amb el contingut, el qual indica les funcions que corresponen a la Secretaria General de l'Esport en el procés d'habilitació.
8) Article 6: En l'apartat primer de l'article 6, dedicat a les comissions avaluadores, s'estableix que el secretari o la secretària general de l'esport ha de nomenar les comissions avaluadores, la qual cosa reitera en l'article 5.c).
Cal evitar la repetició del mateix contingut, i per tant, es recomana que se suprimeixi l'apartat primer de l'article 6.
L'apartat segon està dedicat a la composició de les comissions d'avaluació.
En relació amb els integrants, els membres de les quals són nomenats pel secretari o la secretària general de l'Esport, es garanteix la participació de la Secretaria General de l'Esport, del Consell Català de l'Esport i dels agents socials directament implicats.
Aquesta Comissió Jurídica suggereix que es valori incorporar-hi una persona en representació del Departament de Salut, en la mesura que han d'acreditar-se i avaluar-se competències d'assistència sanitària immediata.
S'haurien de clarificar amb més precisió les funcions que corresponen als tres vocals experts, que segons l'article 6.2.c), 'tindran la funció de valorar els aprenentatges de les persones aspirants' i la que correspon a les comissions avaluadores, que, segons la lletra c de l'article 6.3, estableix que 'valora l'experiència professional de les persones aspirants'.
9) Articles 7 i 8: Aquests articles tenen un contingut que podria ser unificat en un de sol, amb el títol 'Efectes de l'habilitació'.
En apartats separats s'indicaria: 1) l'habilitació ho és únicament amb efectes laborals (incís que passaria de l'actual article 1 a aquest nou article), i després s'afegiria que l'habilitació no comporta la validació ni l'acreditació de cap procés formatiu; 2) l'habilitació ho és només per a aquella tasca que ja es desenvolupava, no per a cap altra d'un àmbit professional diferent; 3) un cop obtingut el certificat d'habilitació cal inscriure's en el Registre oficial de professionals de l'esport i es pot continuar exercint la tasca professional que ja es desenvolupava.
10) Disposició addicional primera.
Aquesta disposició s'ocupa del procediment d'habilitació de les persones que, quan entri en vigor la Llei 3/2008, disposin de la formació d'acompanyant de turisme eqüestre de l'Escola de Capacitació Agrària Eqüestre.
En relació amb el contingut, aquesta Comissió Jurídica Assessora considera que guanyaria major precisió i adequació al que estableix l'apartat segon de la disposició transitòria tercera de la Llei 3/2008, si s'afegís en l'apartat primer que es pot sol·licitar davant el Consell Català de l'Esport 'la seva habilitació per a exercir específicament les funcions pròpies dels animadors o monitors esportius professionals en les activitats esportives de marxa a cavall', i s'afegís en l'apartat segon una remissió a aquest fi o simplement s'indiqués, com fa la Llei en la disposició transitòria tercera, que han d'inscriure's en el Registre oficial de professionals de l'esport.
També seria convenient concretar la referència al departament competent en la matèria, i indicar quina és la matèria afectada.
11) Disposició addicional segona.
Aquesta disposició està dedicada a les habilitacions que foren atorgades pel Consell Català de l'Esport d'acord amb l'article 8 del Decret 56/2003, de 20 de febrer, regulador de les activitats fisicoesportives en el medi natural, article que ha estat derogat expressament per la disposició derogatòria segona de la Llei 3/2008.
Les habilitacions a què fa referència aquesta disposició foren donades sense límit temporal de vigència, tot i que no consta que fossin qualificades com a habilitacions 'amb caràcter definitiu', per la qual cosa s'hauria d'eliminar aquesta expressió de la redacció de la disposició.
Són, per tant, habilitacions que estan en vigor, que foren atorgades amb unes condicions que exigien majoria d'edat i el títol o l'acreditació formativa que es concretava en l'annex 2 del Decret 56/2003 i que, atesa la derogació que fa la Llei del sistema d'habilitació aquí regulat, és coherent que en aquest Decret s'hi faci referència i que es reconeguin aquelles habilitacions sense necessitat d'acudir a un nou procés d'habilitació.
L'única cosa que aquesta Comissió Jurídica Assessora vol recomanar és que s'acoti amb major rigor la referència de la disposició addicional a 'tenen els mateixos efectes que les habilitacions previstes en aquest Decret', i s'indiqui bàsicament que es mantenen en vigor les habilitacions atorgades, que se'n mantenen els efectes, i que s'han d'incloure en el Registre oficial de professionals de l'esport.
S'ha plantejat, en la tramitació del Projecte sobre el qual es dictamina, estendre el règim de les habilitacions denominades 'definitives' a les habilitacions provisionals, també atorgades pel Consell Català de l'Esport a l'empara de la disposició transitòria segona del Decret 56/2003.
En l'expedient, el Consell Català de l'Esport argumenta la negativa a aplicar aquesta extensió i la fonamenta en el fet que eren habilitacions amb una vigència limitada, que ja han caducat, i en el fet que la finalitat d'establir-les era que les persones habilitades provisionalment poguessin finalitzar en aquest període de temps el procés formatiu i disposar d'una formació que els permetés accedir a l'habilitació definitiva.
Aquesta Comissió Jurídica Assessora considera que aquestes raons guanyarien major solidesa si s'acredités que els requisits o les condicions de les habilitacions provisionals, i l'exercici professional que s'ha fet d'elles, no garanteixen suficientment que la persona habilitada compleix les condicions de l'habilitació objecte del Projecte (edat, set-centes hores d'experiència i competències d'assistència sanitària immediata).
Si es manté la negativa, hauria de valorar-se i tenir-se en compte aquesta habilitació a fi d'acreditar documentalment l'experiència laboral per compte d'altri o com a autònom, en la línia de la simplificació administrativa i de l'eliminació de tràmits i reducció de càrregues que s'estableix al Decret 106/2008.
12) Disposició addicional tercera.
És difícil veure un encaix del contingut d'aquesta disposició en l'objecte d'aquest Projecte.
A això cal afegir que és una norma buida de contingut; sembla que l'única finalitat que acompleix, segons es desprèn de l'expedient, és evitar la confusió entre habilitació professional i la validació de certificats de professionalitat en supòsits de manca real de professionals titulats per a atendre la demanda existent o en el cas que es constati l'existència de nous àmbits de treball amb una manca de formació específica.
És una raó de poc pes per a justificar jurídicament la inclusió d'aquesta disposició en el Projecte sobre el qual es dictamina.
La redacció utilitzada en aquesta disposició no és clara ni de fàcil comprensió.
És difícil dilucidar si s'està fent referència a convocatòries d'habilitació diferents de les que el Projecte de decret regula 'i llavors podria quedar justificada la norma transitòria' o si s'està fent referència a les funcions de les comissions d'avaluació que es regulen en l'article 6 d'aquest Projecte.
Si es tractés certament d'una regulació transitòria, es podria incloure-la aquí fent una modificació que en clarifiqués la redacció; en el supòsit que no fos així, s'hauria d'eliminar aquesta disposició transitòria i traslladar-ne el contingut 'en allò que no estigués ja previst en els articles 5.a), 6.3 i 6.4', a l'article 6, que és el dedicat específicament a les comissions avaluadores.
Finalment, aquesta Comissió Jurídica Assessora aconsella una revisió general, així com una correcció també general de la redacció del Projecte i dels annexos, per a evitar, entre d'altres, l'ús de guions, expressions com ara etcètera o quantitat de diners, que caldria substituir per 'retribucions', els acrònims, les referències a 'aquest reglament'o a l'IAE, i la reproducció incompleta de l'article 4.1 de la Llei en l'annex.
Aquesta Comissió ha de reiterar que el text ha de ser clar i de fàcil comprensió, tant per la terminologia com per la redacció emprada.
Una vegada valorades les consideracions efectuades en els fonaments jurídics V i VI, es pot elevar al Govern de la Generalitat el Projecte de decret pel qual es regula el procediment d'habilitació per a l'exercici de les professions previstes en la Llei 3/2008, de 23 d'abril, sobre l'exercici de les professions de l'esport.